b'\n_START_ARTICLE_\nHMS Implacable (R86)\n_START_SECTION_\nPalvelus\n_START_PARAGRAPH_\nHMS Implacable liitettiin palvelukseen otettaessa Brittil\xc3\xa4iseen Tyynenmeren laivastoon. Alukselle siirrettiin hein\xc3\xa4kuussa 1944 lentokoneet ja se aloitti kouluttautumisen Scapa Flow\xe2\x80\x99ssa Kotilaivaston mukana. Koulutusjakson p\xc3\xa4\xc3\xa4tytty\xc3\xa4 elokuussa alus liitettiin Kotilaivastoon. Se osallistui syyskuussa iskuihin Norjan rannikkoliikennett\xc3\xa4 vastaan, jolloin alukselta l\xc3\xa4hteneet lentokoneet upottivat kolme rahtialusta ja kolme niit\xc3\xa4 suojannutta saattajaa. Alus l\xc3\xa4hti 23. lokakuuta merelle risteilij\xc3\xa4 HMS Bellonan ja kahdeksan h\xc3\xa4vitt\xc3\xa4j\xc3\xa4n suojaamana iske\xc3\xa4kseen Norjan rannikkoliikennett\xc3\xa4 vastaan operaatio Athleticissa. Aluksen lentokoneet hy\xc3\xb6kk\xc3\xa4siv\xc3\xa4t lentokentille Sorreisassa ja Bardufossissa. Alukselta noussut tiedustelukone havaitsi Saksan laivaston taistelulaiva Tirpitzin vaihtaneen ankkuripaikan l\xc3\xa4helle Tromssaa. _NEWLINE_Alus oli 26. lokakuuta uudelleen Norjan rannikolla suojanaan risteilij\xc3\xa4 HMS Mauritius ja kuusi h\xc3\xa4vitt\xc3\xa4j\xc3\xa4\xc3\xa4. Aluksen lentokoneet iskiv\xc3\xa4t Bodon ja Rorvikin lentokentille ja ne upottivat Saksan laivaston em\xc3\xa4laiva Karl Meyerin. Laivaliikenteen h\xc3\xa4irinn\xc3\xa4ss\xc3\xa4 Lodingenin ja Kristiansundin edustalla operaatiossa Provident aluksen lentokoneet upottivat miinanraivaajia ja rannikkoaluksia. Seuraavana p\xc3\xa4iv\xc3\xa4n\xc3\xa4 alukselta l\xc3\xa4htenyt Firefly hy\xc3\xb6kk\xc3\xa4si pinnalla yll\xc3\xa4tt\xc3\xa4m\xc3\xa4ns\xc3\xa4 sukellusveneen U1060 kimppuun, mink\xc3\xa4 seurauksena sukellusvene ajettiin Fleinan saaren rantaan uppoamisen est\xc3\xa4miseksi._NEWLINE_Alus jatkoi marraskuussa palvelustaan Kotilaivastossa ja se oli j\xc3\xa4lleen 27. marraskuuta Norjan rannikolla operaatio Providentissa saattuetukialusten HMS Premierin ja HMS Pursuerin kanssa suojanaan risteilij\xc3\xa4 HMS Dido ja seitsem\xc3\xa4n h\xc3\xa4vitt\xc3\xa4j\xc3\xa4\xc3\xa4. Osaston aluksilta l\xc3\xa4hteneet lentokoneet hy\xc3\xb6kk\xc3\xa4siv\xc3\xa4t Namsoksen pohjoispuolella Masjoenin edustalla havaitsemaansa saattuetta vastaan, jolloin norjalaiset Rigel ja Korsness upotettiin. Upotetuilla aluksilla oli ven\xc3\xa4l\xc3\xa4isi\xc3\xa4 sotavankeja, joista monet saivat hy\xc3\xb6kk\xc3\xa4yksess\xc3\xa4 surmansa. Lis\xc3\xa4ksi upotettiin kaksi saattuetta suojannutta ilmatorjunta-alusta sek\xc3\xa4 ankkurissa ollut rahtialus Spree._NEWLINE_Alus oli 7. joulukuuta j\xc3\xa4lleen Norjan rannikolla HMS Trumpeterin ja HMS Premierin kanssa suojanaan HMS Diadem ja kahdeksan h\xc3\xa4vitt\xc3\xa4j\xc3\xa4\xc3\xa4, joista yksi oli Norjan laivaston KNM Stord. Operaatio Urbanessa osaston tuli h\xc3\xa4irit\xc3\xa4 Hagesundin edustan meriliikennett\xc3\xa4 ja miinoittaa  Karansalmi. Alueella ei havaittu kuitenkaan rannikkoliikennett\xc3\xa4. Seuraavana p\xc3\xa4iv\xc3\xa4n\xc3\xa4 lentokoneet hy\xc3\xb6kk\xc3\xa4siv\xc3\xa4t rannikkokohteisiin Bergenin ja Stavangerin v\xc3\xa4lill\xc3\xa4._NEWLINE_Tammikuussa 1945 alus m\xc3\xa4\xc3\xa4r\xc3\xa4ttiin siirrett\xc3\xa4v\xc3\xa4ksi brittil\xc3\xa4iseen Tyynenmeren laivastoon, mink\xc3\xa4 seurauksena se siirrettiin huollettavaksi. Helmikuussa alus valmistautui operatiiviseen palvelukseen Yhdysvaltain Tyynell\xc3\xa4valtamerell\xc3\xa4 olevan laivaston kanssa. Maaliskuussa kuningasperheen edustaja vieraili aluksella ja se aloitti lentokoneiden vastaanottamisen j\xc3\xa4lkeen matkan Ceylonille.\n_START_SECTION_\nBrittil\xc3\xa4isess\xc3\xa4 Tyynenmeren laivastossa\n_START_PARAGRAPH_\nAlus saapui 4. huhtikuuta Ceyloniin, miss\xc3\xa4 se siirsi lentokoneet maakentille. Alus jatkoi matkaansa Australiaan liitty\xc3\xa4kseen brittil\xc3\xa4iseen Tyynenmeren laivastoon (Task Force 111). Alus saapui Sydneyn 8. toukokuuta liittyen laivastoon. Se liitettiin lentotukialusosastoon (Task Group 111.2) korvaamaan HMS Illustriousin, joka palasi Englantiin huollettavaksi._NEWLINE_Kes\xc3\xa4kuussa alus siirtyi Manukseen liitty\xc3\xa4kseen ryhm\xc3\xa4\xc3\xa4ns\xc3\xa4. Se liittyi 10. kes\xc3\xa4kuuta Task Unit 111.2.1:n (TU 111.2.1) lippulaivaksi. Alus l\xc3\xa4hti 12. kes\xc3\xa4kuuta laivaston mukana ensimm\xc3\xa4isen kerran sotatoimiin Tyynell\xc3\xa4 valtamerell\xc3\xa4 operaatiossa Inmate hy\xc3\xb6k\xc3\xa4tt\xc3\xa4ess\xc3\xa4 japanilaisten hallussa olevalle Trukin lentokent\xc3\xa4lle. Osaston lentokoneet iskiv\xc3\xa4t kentille 14.-15. kes\xc3\xa4kuuta. Lis\xc3\xa4ksi lentokoneet toimivat pinta-alusten tykist\xc3\xb6n tulenjohtajina. Osasto palasi Manukseen 17. kes\xc3\xa4kuuta. Samana p\xc3\xa4iv\xc3\xa4n\xc3\xa4 TF57:ksi nimetty brittil\xc3\xa4inen Tyynenmeren laivasto siirtyi Yhdysaltain 3. laivaston alaisuuteen nimell\xc3\xa4 TF37._NEWLINE_Alus l\xc3\xa4hti 6. hein\xc3\xa4kuuta laivaston mukana Manuksesta operaatio Olympicissa valmistauduttaessa hy\xc3\xb6kk\xc3\xa4\xc3\xa4m\xc3\xa4\xc3\xa4n Japanin kotisaarille. Pian l\xc3\xa4hd\xc3\xb6n j\xc3\xa4lkeen aluksen propulsioj\xc3\xa4rjestelm\xc3\xa4\xc3\xa4n tuli vika, joka pakotti laskemaan nopeutta. Alus erkani laivastosta palaten Manukseen korjauksia varten. Sit\xc3\xa4 ei kuitenkaan tarvinnut siirt\xc3\xa4\xc3\xa4 edelleen Sydneyyn telakalle ja se kykeni palaamaan laivastoon jo 16. hein\xc3\xa4kuuta. Seuraavana p\xc3\xa4iv\xc3\xa4n\xc3\xa4 laivaston lentokoneet hy\xc3\xb6kk\xc3\xa4siv\xc3\xa4t Tokion ja Jokohaman alueille kuten Sendain, Masudan ja Matsushiman lentokentille sek\xc3\xa4 Croisin satamaan. Japanilaisten tekem\xc3\xa4t vastahy\xc3\xb6kk\xc3\xa4ykset torjuivat alusten h\xc3\xa4vitt\xc3\xa4j\xc3\xa4lentokoneet. Lentohy\xc3\xb6kk\xc3\xa4ykset jatkuivat kuukauden loppuun, jolloin iskettiin Osakan, Susukan ja Miyakawan lentokentille sek\xc3\xa4 Maizurun laivastotukikohtaan. Lentokoneet vaurioittivat kolmea h\xc3\xa4vitt\xc3\xa4j\xc3\xa4\xc3\xa4, joista yksi upposi my\xc3\xb6hemmin. Lis\xc3\xa4ksi onnistuneessa hy\xc3\xb6kk\xc3\xa4yksess\xc3\xa4 Sis\xc3\xa4merelle upotettiin rahtialuksia ja sotalaivoja._NEWLINE_T\xc3\xa4ydennysten j\xc3\xa4lkeen laivaston piti jatkaa hy\xc3\xb6kk\xc3\xa4yst\xc3\xa4\xc3\xa4n, mutta 3. elokuuta toiminta keskeytettiin py\xc3\xb6rremyrskyn vuoksi. Lentotoimintaa jatkettiin 9. elokuuta Honshun pohjoisosiin ja Hokkaidolle. Hy\xc3\xb6kk\xc3\xa4yksiss\xc3\xa4 upotettiin kaksi apualusta ja h\xc3\xa4vitt\xc3\xa4j\xc3\xa4. Alus poistui 12. elokuuta laivaston mukana operaatioalueelta Manukseen polttoainepulan vuoksi.\n_START_SECTION_\nToisen maailmansodan j\xc3\xa4lkeen\n_START_PARAGRAPH_\nSotatoimien p\xc3\xa4\xc3\xa4tytty\xc3\xa4 alus siirsi lentokoneensa ja lentohenkil\xc3\xb6st\xc3\xb6n maihin Australiassa ja se muutettiin joukkojenkuljetusalukseksi. Muutost\xc3\xb6iden j\xc3\xa4lkeen alus siirrettiin kuljettamaan vapautuneita sotavankeja kotiin. Alukselle nousi Manilassa 2\xc2\xa0127 matkustajaa, jotka kuljetettiin Kanadaan. Alus saapui 11. lokakuuta Esquimaltiin, jossa matkustajat siirtyiv\xc3\xa4t maihin._NEWLINE_Alus vieraili HMS Indefatigablen kanssa Melbournessa tammikuussa 1946 ja se l\xc3\xa4hti toukokuussa Britteinsaarille. Alus saapui m\xc3\xa4\xc3\xa4r\xc3\xa4np\xc3\xa4\xc3\xa4h\xc3\xa4ns\xc3\xa4 kes\xc3\xa4kuussa. Alus siirrettiin reserviin._NEWLINE_HMS Implacable oli modernisoitavana 1948\xe2\x80\x931949, mink\xc3\xa4 j\xc3\xa4lkeen se siirrettiin Kotilaivaston lippulaivaksi. 1950-luvun miehist\xc3\xb6vajausten aiheuttamien ongelmien vuoksi monet alukset jouduttiin poistamaan palveluksesta ja Implacable siirrettiin koululaivaksi, miss\xc3\xa4 teht\xc3\xa4v\xc3\xa4ss\xc3\xa4 se oli vuoteen 1954, jolloin se siirrettiin reserviin. Alus sijoitettiin poistolistalle ja se myytiin romutettavaksi Inverkeithingiss\xc3\xa4 Rosythissa. Alus saapui 3. marraskuuta 1955 hinattuna romutettavaksi.'